આવી ક્ષણોમાં એ નકારાત્મક લાગણીઓને અવગણો તો તો તમે જંગ જીતી જાવ છો. પરંતુ એટલી જાગૃતિ સાથે એ પનારો સાવ એમ જ નથી જતો રહેતો. ઉછળતા ઝરણાંની જેમ જ અનેક પ્રદુષિત કચરાને, પથ્થરો, માટી તે પોતાની સાથે ઘસડી જાય છે. જીવન પ્રવાહ આવા અનેક પ્રદુષિત તત્ત્વોથી ભર્યો રહે છે. આ પ્રદુષિત કચરાનો નિકાલ કરવાના ભારે પ્રયાસ કરવા પડે છે. તે પ્રયાસ સફળ રહેશે જ તેની કોઈ ખાતરી નથી હોતી. જીવન પર્યંત આ નકારાત્મક, પ્રદુષિત તત્વો સાથે સતત ઝઝૂમતા રહેવુંપડે છે. સકારાત્મક લાગણીઓને પંખીની જેમ પંપાળી, પાળી પોષીને જતનપૂર્વક ઉછેરવી પડે છે. પતિ પત્નિ વચ્ચેના સંબંધોમાં ડગલેને પગલે તણાવ, દલીલ, અકળામણના પ્રસંગો ઉદ્દભવતા હોય છે. પરંતુ એથી મન ઊંચાં થતાં નથી. તમારી સમજણમાં જો કચાશ હોય, બાંધછોડની તૈયારી ન હોય તો તે સંબંધો તૂટી જવાના નાજુક તાંતણે ભેરવાઈને અટકી રહે છે. ઘણી બધી પ્રતિકૂળતાઓનો ત્યારે સામનો કરવો પડે છે. સંબંધોના તાંતણાને જોડવો સહેલો છે, પરંતુ તેને ટકાવી રાખવા ઘણી જહેમત ઉઠાવવી પડે છે, સમયનો ભોગ પણ આપવો પડે છે. એકમેકની નાજુક પળોમાં જ ખરી કસોટી થતી હોય છે. અકળાઈને, રિસાઈને કે ઝઘડીને થોડી વાર પછી પાછા આપણે રાબેતા મુજબની ક્ષણોમાં પરોવાઈ જઈએ છીએ. શિખર પરથી આવતાં પેલાં ઝરણાં અનેક ઊંચાઈઓ પરથી પછડાઈને તેના નિશ્ચિત પ્રવાહના માર્ગે નિરંતર વહ્યા કરે છે. જીવનનું પણ કાંઈક એવું જ છે!